KOMISJONI MÄÄRUS (EL) 2022/1406,

3. august 2022,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate metoksüfenosiidi, propoksuuri, spinosaadi ja tiraami jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Metoksüfenosiidi ja spinosaadi jääkide piirnormid on sätestatud määruse (EÜ) nr 396/2005 II lisas. Propoksuuri ja tiraami jääkide piirnormid on sätestatud määruse (EÜ) nr 396/2005 II lisas ja III lisa B osas olenevalt sellest, millise tootega on tegemist.

(2) Metoksüfenosiidi heakskiidu pikendamise menetluse käigus avaldas Euroopa Toiduohutusamet (edaspidi „toiduohutusamet“) kooskõlas Euroopa Parlamendi ja nõukogu määrusega (EÜ) nr 1107/2009 (2) järeldused kõnealuse toimeaine riskihindamist käsitleva vastastikuse eksperdiarvamuse kohta, (3) milles kinnitatakse kehtiv aktsepteeritav päevadoos ja kehtestatakse väiksem akuutne standarddoos.

(3) Kooskõlas määruse (EÜ) nr 396/2005 artikliga 43 palus komisjon toiduohutusametil esitada põhjendatud arvamus, milles hinnatakse riske, mis võivad tarbijatele avalduda seoses praeguste metoksüfenosiidi jääkide piirnormidega, võttes arvesse eespool nimetatud väiksemat akuutset päevadoosi.

(4) Oma põhjendatud arvamuses (4) tegi toiduohutusamet kindlaks vastuvõetamatud riskid seoses jääkide kehtivate piirnormidega apelsinide, greipide, mandariinide, pirnide, virsikute, õunte, tomatite ja spargelkapsa puhul. Liikmesriikidega konsulteeriti selliste võimalike alternatiivsete heade põllumajandustavade suhtes, millega võiks vältida vastuvõetamatut riski tarbijatele, ning paluti sellistest tavadest teada anda. Liikmesriigid tegid sellise alternatiivse hea põllumajandustava kindlaks üksnes tomatite puhul. Seejärel tegi toiduohutusamet kokkupuutearvutuse, võttes arvesse andmed tomatite puhul kasutatava alternatiivse hea põllumajandustavaga seotud jääkide kohta ning tsitrusviljade koorimistegurit, mis tehti kindlaks aine vastastikuse eksperdihindamise käigus. Siiski selgitas toiduohutusamet, et kui kasutatakse vastastikuse eksperdihinnangu käigus kindlaks tehtud koorimistegurit, on tsitrusviljade (apelsinid, greibid, mandariinid) puhul kehtivad jääkide piirnormid ohutud. Kõigi muude asjaomaste toodete puhul tuleks jääkide piirnormiks kehtestada asjakohane määramispiir.

(5) Komisjon palus komisjon toiduohutusametil kooskõlas määruse (EÜ) nr 396/2005 artikliga 43 hinnata propoksuuri toksikoloogilisi omadusi, tuletada toksikoloogilised kontrollväärtused ja hinnata kehtivaid jääkide piirnorme, kuna seda ainet ei ole ELis kunagi hinnatud ja hiljuti teatati selle leidmisest. Oma põhjendatud arvamuses (5) ei saanud toiduohutusamet tuletada propoksuuri toksikoloogilisi kontrollväärtusi ega teha seetõttu järeldust jääkide piirnormide ohutuse kohta tarbijate jaoks. Toiduohutusamet jõudis järeldusele, et riskijuhtijatel tuleb asjaolusid täiendavalt kaaluda. Riskijuhtimise seisukohast ei saa selliste andmete puudumisel välistada ohtu tarbijatele kõigi toodete puhul. Kuna selle aine kasutamine liidus ei ole enam lubatud, tuleks määruse (EÜ) nr 396/2005 V lisas kehtestada jääkide piirnormideks määramispiir.

(6) Spinosaadi heakskiidu pikendamise menetluse käigus avaldas toiduohutusamet kooskõlas määrusega (EÜ) nr 1107/2009 järeldused kõnealuse toimeaine riskihindamist käsitleva vastastikuse eksperdiarvamuse kohta, (6) ja kehtestab selles esimest korda akuutse standarddoosi.

(7) Kooskõlas määruse (EÜ) nr 396/2005 artikliga 43 palus komisjon toiduohutusametil hinnata riske, mida spinosaadi jääkide kehtivad piirnormid võivad tarbijatele avaldada, võtte arvesse kõnealust uut akuutset standarddoosi.

(8) Toiduohutusamet tegi oma põhjendatud arvamuses (7) kindlaks tarbijatele avalduvad riskid seoses paprikate, lehtsalati, sileda endiiviasiguri / eskariooli, spinatite, varspeedi/peedipealsete ja salatsiguriga. Liikmesriikidega konsulteeriti selliste võimalike alternatiivsete heade põllumajandustavade suhtes, millega võiks vältida vastuvõetamatut riski tarbijatele, ning paluti sellistest tavadest teada anda. Liikmesriigid tegid kõigi asjaomaste toodete puhul kindlaks alternatiivsed head põllumajandustavad. Seepärast soovitas toiduohutusamet kõnealuste toodete puhul jääkide piirnorme vähendada. Nende toodete puhul tuleks jääkide piirnormid kehtestada toiduohutusameti kindlaksmääratud tasemel.

(9) Tiraami jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (8) artikli 12 lõikega 1. Tiraami ei kiideta liidus enam heaks ja kõik seda ainet sisaldavate taimekaitsevahendite load on tühistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega tiraami kohta sätestatud jääkide piirnormid määruse (EÜ) nr 396/2005 II lisast ja III lisa B osast välja jätta. Toiduohutusamet hindas ka impordi puhul kohaldatavaid tiraami jääkide piirnorme, kuid ei saanud selle metaboliidi M1 toksikoloogiliste andmete puudumise tõttu tarbijariski hindamist lõpule viia ja jõudis järeldusele, et riskijuhtijatel tuleb asjaolusid täiendavalt kaaluda. Riskijuhtimise seisukohast ei saa selliste andmete puudumisel ja võttes arvesse tiraami heakskiidu pikendamata jätmise põhjuseid kõigi toodete puhul välistada riski tarbijatele ja määruse (EÜ) nr 396/2005 V lisas tuleks jääkide piirnormid kehtestada määramispiiri tasemel.

(10) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex’is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(11) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Mitme toimeaine puhul jõudsid laborid järeldusele, et tehnika arengu tõttu on teatavate toodete kohta vaja kehtestada konkreetsed määramispiirid.

(12) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(13) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(14) Seepärast tuleks määrust (EÜ) nr 396/2005 vastavalt muuta.

(15) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(16) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(17) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 28. veebruarit 2023, välja arvatud pirnides, virsikutes, õuntes ja spargelkapsastes esineva metoksüfenosiidi, kõigis toodetes esineva propoksuuri ning kõigis toodetes esineva tiraami puhul.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 28. veebruarist 2023.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 3. august 2022 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Parlamendi ja nõukogu määrus (EÜ) nr 1107/2009, 21. oktoober 2009, taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(3) Euroopa Toiduohutusamet, „Conclusion on the peer review of the pesticide risk assessment of the active substance methoxyfenozide“ (Järeldused toimeaine metoksüfenosiidi pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2017; 15(9):4978.

(4) Euroopa Toiduohutusamet, „Focused assessment of certain existing MRLs of concern for methoxyfenozide“ (metoksüfenoksiidi teatavate probleemsete jääkide piirnormide sihipärane hindamine), EFSA Journal 2020;18(12):6330.

(5) Euroopa Toiduohutusamet, „Reasoned opinion on the toxicological properties and maximum residue levels for propoxur“ (põhjendatud arvamus propoksuuri toksikoloogiliste omaduste ja jääkide piirnormide kohta), EFSA Journal 2021;19(1):6374.

(6) Euroopa Toiduohutusamet, „Conclusion on the peer review of the pesticide risk assessment of the active substance spinosad“ (Järeldused toimeaine spinosaadi pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2018;16(5):5252.

(7) Euroopa Toiduohutusamet, „Focused assessment of certain existing MRLs of concern for spinosad“ (spinosaadi teatavate probleemsete jääkide piirnormide sihipärane hindamine), EFSA Journal 2021;19(2):6404.

(8) Euroopa Toiduohutusamet, „Reasoned opinion on the review of the existing maximum residue levels for thiram according to Article 12 of Regulation (EC) No 396/2005“ (Põhjendatud arvamus tiraami jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2021;19(1):6391.